
U   I M E   R E P U B L I K E   H R V A T S K E

P R E S U D A

	Visoki prekršajni sud Republike Hrvatske u vijeću sastavljenom od sudaca Karmen Novak-Hrgović kao predsjednika vijeća, te Nediljka Bobana i Nade Horvatović, kao članova vijeća, uz sudjelovanje Mirne Prišlin u svojstvu više sudske savjetnice kao zapisničarke, u prekršajnom postupku protiv okrivljene Branke Čurepić, zbog prekršaja iz članka 229. stavka 7. Zakona o sigurnosti prometa na cestama („Narodne novine“ broj: 67/2008, 48/2010, 74/2011, 80/2013, 158/2013, 92/2014, 64/2015, 108/2017, 70/2019, 42/2020, 85/2022, 114/22, 133/2023), rješavajući o žalbi okrivljene, podnesenoj po branitelju Ivanu Bačiću, odvjetniku u Splitu, protiv presude Općinskog prekršajnog suda u Splitu od 11. lipnja 2026., poslovni broj: Pp-16668/2025-6, na sjednici vijeća održanoj 11. kolovoza 2026.

          p r e s u d i o   j e

I. Odbija se žalba okrivljene Branke Čurepić kao neosnovana i potvrđuje pobijana prvostupanjska presuda. 
    
II. Na temelju odredbe članka 139. stavka 3. u vezi članka 138. stavka 2. točke 3.c. Prekršajnog zakona okrivljena je obvezana naknaditi troškove žalbenog postupka u paušalnom iznosu od 50 EUR (pedeset eura), u roku 30 (trideset dana) od dana primitka ove presude.
 
                                                        Obrazloženje
	
1. Uvodno citiranom prvostupanjskom presudom Općinskog prekršajnog suda u Splitu okrivljena Branka Čurepić proglašena je krivom da je, na način činjenično opisan u izreci počinila prekršaj iz članka 229. stavka 3. i 7. Zakona o sigurnosti prometa na cestama, te joj je izrečena novčana kazna u iznosu od 1.320,00 eura, uz pogodnost plaćanja dvije trećine kazne u roku od 30 dana po primitku pravomoćne presude.

1.1. Istom presudom okrivljenik je obvezan na plaćanje troškova prekršajnog postupka u paušalnom iznosu od 40,00 eura.

2. Protiv prvostupanjske presude okrivljena je pravodobno, putem branitelja podnijela žalbu, zbog odluke o izrečenoj novčanoj kazni. 

3. Žalba nije osnovana.

4. Rješavajući predmet te ispitujući prvostupanjsku presudu sukladno odredbe članka 202. stavka 1. Prekršajnog zakona (NN 107/07., 39/13., 157/13., 110/15., 70/17., 118/18. i 114/22.) po službenoj dužnosti, vijeće Visokog prekršajnog suda Republike Hrvatske  je utvrdilo da pobijanom presudom nisu počinjene bitne povrede odredba prekršajnog postupka iz članka 195. stavka 1. točaka 6., 7., 9. i 10. tog Zakona, da nisu povrijeđene odredbe materijalnog prekršajnog prava na štetu okrivljenika te da u predmetu nije nastupila zastara prekršajnog progona.

5. Ispitujući pobijanu presudu u odluci o novčanoj kazni, uz ocjenu navoda žalbe, ovaj Sud je našao da je novčana kazna pravilna i zakonita i nije prestroga, budući je za navedeni prekršaj propisana novčana kazna od 660,00 do 1.990,00 eura. Novčana kazna izrečena je iznad propisanog minimuma i ista je primjerena težini počinjenog prekršaja, stupnju krivnje okrivljenika, opasnosti djela i svrsi kažnjavanja (članak 36. Prekršajnog zakona), Okrivljena je ranije prekršajno kažnjavana, pa i za isti prekršaj, a u ovom slučaju za prekršaj za koji je trebala dati podatke o osobi koja je upravljala vozilom zapriječena je novčana kazna u iznosu od 1.320,00 do 2.650,00 eura, po se novčana kazna u iznosu od 1.320,00 eura ukazuje opravdanim a navodi žalbe nisu takvi da bi mogli dovesti do preinačenja odluke o kazni.  

6. Prema uvjerenju ovog Suda izrečenom novčanom kaznom ostvariti će se svrha prekršajnog postupka pa tako i svrha specijalne i generalne prevencije.

7. Troškovi žalbenog postupka temelje se na odredbi članka 138. st. 2. toč. 3.c Prekršajnog zakona, koji propisuje da troškovi prekršajnog postupka obuhvaćaju paušalni iznos troškova prekršajnog postupka Visokog prekršajnog suda Republike Hrvatske kada je donio odluku kojom je pravomoćno utvrđena prekršajna odgovornost okrivljene, ako je odlučivao o žalbi tužitelja i okrivljenika ili samo o žalbi okrivljenika. Stoga je paušalni iznos tog postupka odmjeren u okvirima određenim Rješenjem o određivanju paušalnog iznosa za troškove prekršajnog postupka (NN 18/13.), s obzirom na složenost i trajanje tog postupka.  

8. Zbog navedenih razloga, na temelju odredbe članka 205. Prekršajnog zakona,  odlučeno je kao u izreci ove presude. 

U Zagrebu 11. kolovoza 2026.


Zapisničarka:                                                                       Predsjednica vijeća:  

Mirna Prišlin, v.r.            			                    Karmen Novak Hrgović, v.r.


Presuda se dostavlja Općinskom prekršajnom sudu u Splitu u 3 (tri) otpravka za: spis,okrivljenika

    			                              Za točnost otpravka - ovlašteni službenik
                                    		        Upraviteljica zajedničke sudske pisarnice

